Proiect
CODUL AUDIOVIZUALULUI AL REPUBLICII MOLDOVA

Parlamentul adoptă prezentul Cod.

PARTEA ÎNTÂI

Capitolul I.

DISPOZIŢII GENERALE
Articolul 1. Scopul şi domeniul de aplicare 

(1) Prezentul Cod are drept scop asigurarea apărării drepturilor consumatorului de programe, instituirea principiilor democratice de funcţionare a audiovizualului din Republica Moldova şi stabileşte, în spiritul drepturilor şi libertăţilor constituţionale, bazele juridice de reglementare a proceselor de:

· concepere, difuzare şi/sau retransmisie prin intermediul mijloacelor de televiziune şi radiodifuziune a serviciilor de programe ale radiodifuzorilor aflaţi sub jurisdicţia Republicii Moldova;

· exercitare a controlului societăţii asupra activităţii instituţiilor în domeniul audiovizualului din Republica Moldova. 

(2) Prezentul Cod nu reglementează comunicarea audiovizuală prin intermediul sistemelor de televiziune şi radiodifuziune de tip închis ce nu sunt destinate recepţionării în masă, precum şi activitatea radioamatorilor.

Articolul 2. Semnificaţia termenilor utilizaţi 

În sensul prezentului Cod se definesc următoarele noţiuni: 

a) transmisiune – difuzare iniţială prin unde radioelectrice, cablu sau satelit, în formă codificată sau necodificată, a serviciilor de programe destinate publicului; 

b) retransmisie – captarea şi transmiterea simultană a serviciilor de programe sau a unor părţi importante din asemenea servicii, prin orice mijloace tehnice, în integralitatea lor şi fără nici o modificare, difuzate de radiodifuzori şi destinate recepţionării de către public;

c) radiodifuzor – persoana fizică sau juridică având responsabilitatea editorială pentru alcătuirea serviciilor de programe destinate recepţionării de către public şi care asigură difuzarea acestora direct sau prin intermediul unui terţ;
d) radiodifuzor public – instituţie audiovizuală naţională, cu statut de persoană juridică de drept public, aflată în serviciul societăţii, independentă editorial, activitatea căreia este supravegheată de societate prin intermediul Consiliului Coordonator al Audiovizualului;

e) radiodifuzor privat – instituţie audiovizuală cu statut de persoană juridică de drept privat;

f) distribuitor de servicii - orice persoană juridică care pune la dispoziţie publicului o ofertă de servicii de programe prin orice mijloc de comunicaţie electronică, inclusiv prin satelit, cablu sau eter pe bază de relaţii contractuale cu radiodifuzorii ori cu alţi distribuitori;
g) serviciu de programe - ansamblul programelor sau emisiunilor de radio şi televiziune, furnizate de un radiodifuzor;
h) comunicare audiovizuală - punerea la dispoziţie publicului, prin utilizarea frecvenţelor terestre şi a diferitelor mijloace tehnice (emiţătoare, sateliţi, cablu, internet etc.), a diverselor servicii de programe;
i) program sau emisiune – produs audiovizual identificabil prin titlu, conţinut, durată, formă sau autor în cadrul unui serviciu de programe;

j) producţie autohtonă – opere audiovizuale concepute şi produse de către radiodifuzori aflaţi sub jurisdicţia Republicii Moldova şi/sau producători independenţi de servicii de programe din Republica Moldova.

k) producţie proprie – opere audiovizuale concepute şi produse exclusiv de către radiodifuzor cu utilizarea mijloacelor tehnice, financiare şi intelectuale proprii sau atrase în acest scop în bază de contract.

l) publicitate - orice formă de mesaj privind exercitarea unei activităţi comerciale, meşteşugăreşti, profesionale, cu scopul de a promova furnizarea de bunuri sau prestarea de servicii contra cost, difuzat în baza unui contract cu o persoană fizică sau juridică, publică sau privată în schimbul unui tarif sau al altor beneficii, orice formă de mesaj difuzat în scopuri autopromoţionale;
m) publicitate mascată - prezentarea (prin cuvinte, sunete sau imagini) făcută intenţionat în scop publicitar nedeclarat a bunurilor, serviciilor, denumirilor, mărcilor comerciale sau activităţilor unui producător de bunuri sau prestator de servicii; o asemenea formă de prezentare este considerată intenţionată mai ales atunci când este făcută în schimbul unor avantaje materiale, al unor servicii reciproce sau al altor beneficii cu efect similar în folosul radiodifuzorului sau personal;

n) teleshopping - difuzarea către public a unor oferte comerciale directe privind furnizarea contra cost a unor bunuri sau, după caz, prestarea unor servicii;
o) sponsorizare - orice contribuţie făcută de o persoană fizică sau juridică neimplicată în activităţi în domeniul audiovizualului, dacă această contribuţie este destinată exclusiv finanţării programelor audiovizuale, în scopul promovării propriului nume, a mărcii comerciale, a imaginii, a propriilor activităţi sau produse;
p) eveniment de importanţă majoră - orice eveniment organizat sau neorganizat, care poate prezenta interes pentru o parte importantă a publicului;

q) licenţă de emisie - act juridic prin care Consiliul Coordonator al Audiovizualului acordă unui radiodifuzor aflat sub jurisdicţia Republicii Moldova dreptul de a difuza, într-o zonă determinată, un anume serviciu de programe;

r) autorizaţie de retransmisie - act juridic prin care Consiliul Coordonator al Audiovizualului acordă dreptul de retransmisie a unui serviciu de programe pe teritoriul Republicii Moldova;

s) licenţă tehnică - act juridic prin care Agenţia Naţională de Reglementare în Telecomunicaţii si Informatică legalizează utilizarea mijloacelor tehnice de telecomunicaţii prin eter şi prin cablu conform parametrilor prevăzuţi şi acordă titularului licenţei de emisie obţinute pe bază de concurs, în condiţiile stabilite de aceasta, dreptul de a utiliza pentru o perioadă determinată, una sau mai multe frecvenţe radioelectrice; 
 t) consumator de programe – orice persoană fizică sau juridică care recepţionează servicii de programe transmise sau retransmise pe teritoriul Republicii Moldova;

u) orele de maximă audienţă – intervalul de timp cuprins între orele: pentru TV 06.00 – 09.00; 19.00-23.00; pentru radio: 06.00 – 13.00; 17.00 – 20.00.

v) spaţiu informaţional – spectrul de frecvenţe radio sau unde radioelectrice terestre.

w) opere audiovizuale europene - opere create în Republica Moldova sau în statele membre ale Uniunii Europene. De asemenea opere europene se consideră şi operele originare din statele europene care nu fac parte din Uniunea Europeană, dar participă la Convenţia europeană privind televiziunea transfrontalieră.

Articolul 3. Difuzarea operelor audiovizuale europene

Radiodifuzorii aflaţi sub jurisdicţia Republicii Moldova difuzează serviciile sale de programe audiovizuale autohtone, rezervând pentru operele audiovizuale europene cel puţin 10% din timpul total de emisie săptămânală, fără a lua în calcul serviciile de programe informative, sportive, distractive, publicitare, precum şi a serviciilor de teletext şi teleshopping.

Articolul 4. Radiodifuzorul aflat sub jurisdicţia Republicii Moldova

(1) În sensul prezentului Cod, un radiodifuzor este considerat aflat sub jurisdicţia Republicii Moldova dacă îndeplineşte una dintre următoarele condiţii:
a) radiodifuzorul are sediul principal în Republica Moldova şi deciziile editoriale asupra serviciilor de programe sunt luate în Republica Moldova;
b) sediul principal al radiodifuzorului se află în Republica Moldova şi o parte majoritară a forţei de muncă implicate în activitatea de difuzare lucrează în Republica Moldova.

(2) Radiodifuzorii cărora nu li se aplică nici unul dintre criteriile prevăzute la alineatul (1) sunt consideraţi a fi în jurisdicţia Republicii Moldova dacă se află în una dintre situaţiile următoare:
a) utilizează o frecvenţă acordată de autoritatea publică competentă din Republica Moldova;
b) utilizează o capacitate de satelit ce aparţine Republicii Moldova;
c) utilizează o legătură ascendentă la satelit situată pe teritoriul Republicii Moldova.

(3) Dacă în stabilirea jurisdicţiei aplicabile criteriile prevăzute la alineatele (1) şi (2) nu sunt relevante, atunci radiodifuzorul va fi considerat în afara jurisdicţiei Republicii Moldova.

(4) Dreptul de transmisie şi dreptul de retransmisie a oricărui serviciu de programe, ale unui radiodifuzor, respectiv distribuitor de servicii, care se află sub jurisdicţia Republicii Moldova, sunt recunoscute şi garantate în condiţiile prezentului Cod.

(5) Difuzarea unui serviciu de programe de către un radiodifuzor aflat în jurisdicţia Republicii Moldova se poate face numai în baza licenţei de emisie, autorizaţie de retransmisie şi, după caz, şi a licenţei tehnice.

(6) O persoană fizică sau juridică este în drept să deţină pachetul majoritar de acţiuni doar la fondarea unui radiodifuzor sau distribuitor de servicii care difuzează şi/sau retransmite programe de televiziune şi a unui radiodifuzor sau distribuitor de servicii care difuzează şi/sau retransmite programe radio, iar la altele - nu mai mult de 20 %. 
(7) La fondarea unui radiodifuzor în Republica Moldova cota de participare a persoanei juridice sau fizice străine va fi mai mic decât procentul necesar pentru blocarea deciziilor.

Articolul 5. Clasificarea radiodifuzorilor

În sensul prezentului Cod, radiodifuzorii aflaţi sub jurisdicţia Republicii Moldova sunt privaţi şi publici.

Capitolul II

Principiile de comunicare audiovizuală

Articolul 6. Garantarea moralităţii şi asigurarea protecţiei minorilor

(1) Radiodifuzorului îi este interzisă difuzarea de programe care conţin orice formă de incitare la ură pe considerente de rasă, religie, naţionalitate, sex.

(2) Este interzisă difuzarea de programe care pot afecta grav dezvoltarea fizică, mentală sau morală a minorilor, în special programele care conţin pornografie, violenţă nejustificată sau limbaj licenţios. 

(3) Difuzarea programelor prevăzute la alineatul (2) se poate face numai în afara orelor de maximă audienţă, după prezentarea unei atenţionări acustice sau grafice, pe toata durata programului asigurându-se prezenţa unui simbol vizual de avertizare.

Articolul 7. Echilibrul si pluralismul politico-social

(1) În spiritul respectării libertăţilor şi a drepturilor fundamentale ale omului, prin transmisiune şi retransmisia serviciilor de programe se realizează şi se asigură pluralismul politic şi social, diversitatea culturală, lingvistică şi religioasă, informarea, educarea şi divertismentul publicului.

(2) Acordând timpi de antenă unui partid sau unei mişcări politice pentru propagarea poziţiilor acestora, radiodifuzorul trebuie să ofere, de asemenea, în cadrul aceluiaşi gen de programe şi la aceeaşi oră, timpi de antenă altor partide şi mişcări politice fără tergiversări neîntemeiate si fără a favoriza un partid anume, indiferent de procentajul reprezentării sale parlamentare.

(3) Pentru încurajarea şi facilitarea exprimării pluraliste a curentelor de opinie radiodifuzorii au obligaţia de a reflecta campaniile electorale în mod echitabil, echilibrat şi imparţial.

(4) Pentru a asigura în cadrul emisiunilor informative ale radiodifuzorilor respectarea principiilor echilibrului social-politic, echidistanţei şi obiectivitătii, aceştia vor plasa fiecare ştire astfel încât:

a) ştirea să nu depăşească durata de un minut şi treizeci de secunde; 

b) informaţia care compune ştirea să fie veridică; 

c) să nu fie deformat sensul realităţii prin tertipuri de montaj, comentarii, mod de formulare sau titluri;

d) să se respecte principiul de informare din mai multe surse.

Articolul 8. Independenţa şi libertatea editorială

(1) Radiodifuzorii aflaţi sub jurisdicţia Republicii Moldova au dreptul să decidă liber asupra conţinutului emisiunilor şi programelor lor, respectînd principiul de pluralitate a opiniilor în conformitate cu cadrul juridic şi condiţiile expuse în licenţa de emisie şi avînd drept obiectiv să apere ideea Statului Republica Moldova bazat pe drept, independent şi democratic.

(2) Cenzura de orice fel asupra comunicării audiovizuale este interzisă.

(3) Independenţa editorială a radiodifuzorilor este recunoscută şi garantată prin lege.

(4) Sunt interzise ingerinţele de orice fel în conţinutul, forma sau modalităţile de prezentare a elementelor serviciilor de programe, din partea autorităţilor publice sau a oricăror alte persoane fizice sau juridice, din ţară ori străine.

(5) Nu constituie ingerinţe normele de reglementare emise de Consiliul Coordonator al Audiovizualului în aplicarea prezentului Cod şi cu respectarea dispoziţiilor legale, precum şi a normelor privind drepturile omului, prevăzute în convenţiile şi tratatele ratificate de Republica Moldova.

(6) Nu constituie ingerinţe prevederile cuprinse în codurile de conduită profesională pe care jurnaliştii şi radiodifuzorii le adoptă şi pe care le aplică în cadrul mecanismelor şi structurilor de autoreglementare a activităţii lor, dacă nu contravin dispoziţiilor legale în vigoare.


Articolul 9. Libera recepţionare a serviciilor de programe

(1) Prezentul Cod recunoaşte şi garantează dreptul oricărei persoane de a recepţiona liber serviciile de programe oferite publicului de către radiodifuzorii aflaţi sub jurisdicţia Republicii Moldova şi a statelor membre ale Uniunii Europene si ale Convenţiei Europene cu privire la televiziunea transfrontalieră în conformitate cu condiţiile tehnice şi comerciale stabilite de radiodifuzori şi distribuitorii de servicii. Antreprenorii de construcţii, instituţiile de gestionare a fondului locativ, administratorii asociaţiilor de proprietari ai apartamentelor privatizate, asociaţiilor de coproprietari în condominiu, precum şi alţi gestionari ai blocurilor locative sau locuinţe de orice tip vor întreprinde toate măsurile necesare în vederea asigurării prestării calitative a serviciilor de programe către locatari de către distribuitorii de servicii. 
(2) Opţiunea oricărei persoane cu privire la programele şi serviciile oferite de radiodifuzor sau de distribuitorii de servicii este secretă şi nu poate fi comunicată unui terţ decât cu acordul persoanei respective.
(3) Cu derogare de la alineatul (1) din prezentul articol, sunt supuse restricţiei de acces condiţionat, în conformitate cu cerinţele acordurilor internaţionale ratificate de Parlamentul Republicii Moldova, programele care pot afecta grav dezvoltarea fizică, mentală sau morală a minorilor, în special programele care conţin pornografie sau violenţă nejustificată.

(4) Organele administraţiei publice locale, gestionarii blocurilor locative, instituţiilor, indiferent de tipul de proprietate, nu pot impune achitarea unor plăţi sau taxe (cu excepţia celor prevăzute de legislaţia în vigoare) radiodifuzorilor şi distribuitorilor de servicii care construiesc sau extind reţeaua de televiziune sau radio.

(5) Radiodifuzorii şi distribuitorii de servicii sunt obligaţi să informeze consumatorii de programe asupra modificărilor survenite în serviciile de programe sau modul şi condiţiile de difuzare şi/sau retransmisie a acestora cu cel puţin 15 zile înainte (în cazuri excepţionale şi imprevizibile - în termenul cel mai scurt posibil) prin intermediul mijloacelor mass-media sau prin intermediul emisiunilor de radio sau televiziune difuzate la orele de maximă audienţă.

(6) Difuzarea şi retransmisia serviciilor de programe contra plată poate fi efectuată doar în baza contractului încheiat cu consumatorul de programe conform legislaţiei în vigoare. Distribuitorii de servicii vor asigura crearea unor pachete de servicii de programe pe criterii nediscriminatorii şi cu preţuri accesibile diverselor categorii ale populaţiei.

(7) Plăţile pentru serviciile de programe şi serviciile accesorii (conectare, reparaţie etc.) prestate consumatorului de programe se vor efectua exclusiv în baza facturilor doar la sediul, oficiile comerciale ale distribuitorilor de servicii sau la bănci şi oficii poştale. Colectarea plăţilor prin intermediul terţilor sau în numerar la domiciliul sau sediul consumatorului de programe este interzisă. 
Articolul 10. Drepturile consumatorului de programe 

(1) În Republica Moldova dreptul la informare completă, obiectivă şi veridică, dreptul la libera exprimare a opiniilor şi dreptul la libera comunicare a informaţiilor prin intermediul mijloacelor de radiodifuziune sunt garantate de lege.

(2) Apărarea drepturilor consumatorilor de programe este asigurată de către Consiliul Coordonator al Audiovizualului, în sarcina căruia este pusă coordonarea activităţii audiovizuale, precum şi de către instanţele de judecată.

(3) Instanţa de judecată va acţiona în vederea apărării drepturilor consumatorului de programe la sesizarea sa de către titularul acestui drept.

(4) Organele investite cu atribuţii de coordonare în domeniul audiovizualului acţionează în vederea asigurării drepturilor prescrise de prezentul articol la sesizarea sa de către titularul acestui drept sau din oficiu.

(5) Prin transparenţă, echidistanţă şi pluralism, radiodifuzorii vor asigura obiectivitatea informării consumatorului şi vor favoriza libera formare a opiniilor.

 Articolul 11. Protejarea patrimoniului lingvistic şi cultural – naţional

(1) La elaborarea Strategiei de acoperire teritorială cu servicii de programe, Consiliul Coordonator al Audiovizualului va ţine cont de specificul lingvistic la nivel naţional şi local şi va asigura ca de la 01 ianuarie 2010 cel puţin de 70% din numărul de frecvenţe să fie oferite serviciilor de programe în limba de stat. Această prevedere nu se referă la valorificarea pieselor muzicale.

(2) În localităţile în care reprezentanţii unei minorităţi naţionale constituie majoritatea populaţiei radiodifuzorii, titulari ai licenţei de emisie prin unde radioelectrice terestre, vor asigura difuzarea unor programe în limba de stat în proporţie de nu mai puţin de 20% din serviciul de programe. Activitatea în domeniul lingvistic a companiei „Teleradio Gagauzia” va fi reglementată deasemenea de autorităţile abilitate ale UTAG Gagauzia. 

(3) La crearea ofertelor de programe pentru retransmisie distribuitorii de servicii vor acorda prioritate serviciilor de programe realizate în limba de stat a Republicii Moldova.

(4) Fragmentele de emisiuni prezentate în alte limbi vor fi însoţite de traducere în limba de stat (dublare, sonorizare sau subtitrare). Această prevedere nu se aplică emisiunilor de studiere a limbilor străine şi valorificării clipurilor muzicale.

(5) În cazul în care radiodifuzorul va prezenta emisiunea în altă limbă decât cea de stat, limba emisiunii se va indica în programul de emisiuni publicat.

(6) Filmele artistice şi documentare vor fi prezentate cu dublaj sau subtitrare păstrându-se coloana sonoră originară, iar filmele pentru copii vor fi dublate sau sonorizate în limba de stat.

(7) De la 01 ianuarie 2010 cel puţin 80% din volumul serviciilor de programe ale radiodifuzorilor va constitui producţie proprie şi autohtonă, 50% din volumul căreia va fi difuzat în orele de maximă audienţă.

(8) Producţia proprie şi autohtonă cu caracter informativ şi analitic difuzată de către radiodifuzor va constitui nu mai puţin de 65% în limba de stat până la 01 ianuarie 2007. Începând cu 01 ianuarie 2007 această producţie va constitui nu mai puţin de 70 %, iar din 01 ianuarie 2010 – nu mai puţin de 80%.

(9) Serviciile de programe de cultură şi muzică difuzate în orele de maximă audienţă vor cuprinde producţie autohtonă în proporţie de cel puţin 60% din volumul săptămânal rezervat emiterii genului respectiv de producţie audiovizuală.

Articolul 12. Protejarea spaţiului informaţional naţional

Spectrul de frecvenţe radio sau unde radioelectrice terestre este patrimoniul naţional al statului care nu poate fi utilizat decât în condiţiile legii.
Articolul 13. Accederea consumatorului de programe la evenimentele de importanţă majoră

(1) Accesul consumatorului de programe la evenimentele de importanţă majoră prin intermediul serviciilor de programe difuzate de către radiodifuzori este garantat de lege.

(2) Evenimentele de importanţă majoră pot fi difuzate în exclusivitate numai dacă emisiunea nu privează o parte importantă a publicului din Republica Moldova de posibilitatea de a le urmări în direct sau în transmisie decalată în cadrul unui serviciu de programe al radiodifuzorului de drept public.

(3) Sunt evenimente de importanţă majoră:

a) şedinţele în plen ale Parlamentului;

b) şedinţele Guvernului şi cele desfăşurate sub egida Preşedinţiei;

c) sărbători oficiale şi evenimente diplomatice importante;

d) jocurile olimpice;

e) concursurile internaţionale de muzică;

f) campionatele sportive europene şi mondiale;

g) alte evenimente prevăzute de convenţiile şi tratatele internaţionale din domeniul audiovizualului.

Articolul 14. Asigurarea confidenţialităţii surselor de informare

(1) Caracterul confidenţial al surselor de informare utilizate în conceperea sau elaborarea de ştiri, de emisiuni sau de alte elemente ale serviciilor de programe este garantat prin lege.

(2) Orice jurnalist sau realizator de programe este liber să nu dezvăluie date de natură să identifice sursa informaţiilor obţinute în legătură directă cu activitatea sa profesională.

(3) Se consideră date de natură să identifice o sursă de informare următoarele:
a) numele, numărul de telefon, adresa, alte date personale, precum şi vocea sau imaginea unei surse;
b) circumstanţele concrete ale obţinerii informaţiilor de către jurnalist;
c) partea nepublicată a informaţiei furnizate de sursa jurnalistului;
d) datele cu caracter personal ale jurnalistului sau radiodifuzorului, legate de activitatea pentru obţinerea informaţiilor difuzate.

(4) Confidenţialitatea surselor de informare obligă, în schimb, la asumarea răspunderii pentru corectitudinea informaţiilor furnizate.

(5) Persoanele care, prin efectul relaţiilor lor profesionale cu jurnaliştii, iau cunoştinţă de informaţii de natură să identifice o sursă prin colectarea, tratarea editorială sau publicarea acestor informaţii, beneficiază de aceeaşi protecţie ca jurnaliştii.

(6) Dezvăluirea unei surse de informare poate fi dispusă de instanţele judecătoreşti numai dacă aceasta este necesară pentru apărarea siguranţei naţionale sau a ordinii publice, precum şi în măsura în care această dezvăluire este necesară pentru soluţionarea cauzei aflate în faţa instanţei judecătoreşti, atunci când:
a) nu există sau au fost epuizate măsuri alternative la divulgare cu efect similar;
b) interesul legitim al divulgării depăşeşte interesul legitim al nedivulgării.

Articolul 15. Protecţia jurnaliştilor

(1) Autorităţile publice abilitate asigură:
a) protecţia jurnaliştilor în cazul în care aceştia sunt supuşi unor presiuni sau ameninţări de natură să împiedice ori să restrângă în mod efectiv libera exercitare a profesiei lor;
b) protecţia sediilor şi a localurilor radiodifuzorilor, în cazul în care acestea sunt supuse unor ameninţări de natură să împiedice sau să afecteze libera desfăşurare a activităţii lor.

(2) Protecţia jurnaliştilor şi a sediilor sau a localurilor radiodifuzorilor, în condiţiile alineatul (1), nu trebuie să devină pretext pentru a se prejudicia libera exprimare a jurnaliştilor, pentru a împiedica sau a restrânge libera exercitare a profesiunii ori a revendicării drepturilor fundamentale de către jurnalişti.

(3) Desfăşurarea de percheziţii în sediile sau localurile radiodifuzorilor pot avea loc doar în bază legală şi nu poate suspenda difuzarea serviciilor de programe. 



Articolul 16. Dreptul la replică, rectificare şi remedii echivalente 

(1) Orice persoană fizică sau juridică, indiferent de cetăţenie, naţionalitate şi domiciliu, care se consideră lezată în drepturile sale legitime şi, în special, reputaţia sa printr-o prezentare într-o emisiune a faptelor incorecte, are dreptul la replică, rectificare sau să ceară remedii echivalente în conformitate cu prevederile Codului Civil.

(2) Radiodifuzorul asigură exercitarea dreptului la replică sau la alte remedii echivalente şi nu împiedică exercitarea acestuia prin impunerea termenelor şi condiţiilor nerezonabile.

(3) Radiodifuzorul este sesizat în scris despre cererea de exercitare a dreptului la replică în termen de 20 de zile după transmiterea emisiunii la care se referă cererea. Radiodifuzorul difuzează răspunsul în aceeaşi emisiune în termen de 5 zile după primirea cererii întemeiate.

(3) Persoana care îşi exercită dreptul la replică nu rambursează cheltuielile legate de difuzarea răspunsului.

(4) Cererea de exercitare a dreptului la replică poate fi respinsă, dacă o asemenea replică nu este justificată, potrivit condiţiilor specificate în alineatul (1).

(5)Difuzarea rectificării sau acordarea dreptului la replică nu exclude dreptul persoanei lezate să se adreseze instanţelor judecătoreşti.

(6)Radiodifuzorii asigură înregistrarea emisiunilor difuzate.

(7)Înregistrările se păstrează pe un termen de cel puţin treizeci de zile de la data transmiterii emisiunii.

(8)În cazul în care a parvenit solicitarea dreptului la replică, Radiodifuzorul este obligat să păstreze înregistrările până la consumarea definitivă a litigiilor. 

Articolul 17. Difuzarea anunţurilor ce vizează starea de urgenţă

(1) În caz de pericol pentru securitatea publică sau ordinea constituţională, radiodifuzorii sînt obligaţi să transmită operativ şi din cont propriu anunţurile oficiale ale Parlamentului, Preşedintelui şi Guvernului în cadrul tuturor programelor sale. 

(2) Radiodifuzorii transmit fără întârziere şi în mod gratuit în cadrul tuturor programelor sale informaţia necesară pentru protejarea vieţii, sănătăţii şi securităţii oamenilor sau pentru prevenirea prejudicierii proprietăţii sau a mediului înconjurător. 
Articolul 18. Respectarea drepturilor de autor si conexe 

(1) Difuzarea şi retransmisia serviciilor de programe se efectuează cu respectarea obligatorie a drepturilor de autor şi conexe, precum şi a altor drepturi asupra emisiunilor sau operelor de artă ce se conţin în ele, în conformitate cu legislaţia în domeniu. Normele legislaţiei privind protecţia drepturilor de autor si conexe se aplica in modul corespunzător, în măsura în care nu contravin prevederilor prezentului Cod . 

(2) Difuzorii sunt obligaţi să încheie contracte, fie direct cu titularii drepturilor de autor sau conexe, fie cu reprezentanţii acestora sau organizaţiile de administrare pe principii colective a drepturilor de autor şi conexe, conform împuternicirilor şi licenţelor deţinute.

(3) Prevederile alineatului (2) al prezentului articol nu se aplică persoanelor care retransmit servicii de programe, în bază contractelor încheiate în mod legal cu difuzorii sau alţi titulari de drepturi asupra serviciilor de programe retransmise. 

(4) Retransmisia unui serviciu de programe în lipsă de contrat încheiat cu difuzorul, distribuitorul sau alt titularul de drepturi asupra serviciului de programe retransmis constituie încălcare a drepturilor de autor şi conexe şi se sancţionează în modul corespunzător. 

(5) Consumatorii serviciilor de programe, ce utilizează programele de televiziune sau radio recepţionate în mod legal pentru sporirea confortului locatarilor sau vizitatorilor localurilor publice (hoteluri, vile, sanatorii, restaurante, baruri, etc.) sunt scutiţi de plata remuneraţiilor de autor sau drepturilor conexe, cu condiţia că pentru vizionarea sau ascultarea serviciilor de programe în cauză nu se percepe o plată separată. 
(6) Nerespectarea obligaţiilor stipulate în prezentul articol se sancţionează conform prevederilor legislaţiei în domeniu drepturilor de autor şi conexe. 

(7) Drepturile exclusive de difuzare sau retransmisie a serviciilor de programe pe teritoriul Republicii Moldova sunt înregistrate la Consiliul Coordonator al Audiovizualului, care verifică legalitatea acestora. Consiliul Coordonator al Audiovizualului publică lista instituţiilor ale audiovizualului ce au drepturi exclusive de difuzare sau retransmisie a unor servicii de programe pe teritoriul Republicii Moldova cu specificarea denumirii serviciului de programe – obiect al dreptului exclusiv. 
CAPITOLUL III

Publicitate, teleshopping şi sponsorizare

Articolul 19. Publicitate şi teleshopping

(1) Timpii de antenă ai radiodifuzorilor utilizaţi pentru publicitate sau teleshopping constituie produsul comercial al acestora. 

(2) Distribuitorii de servicii sunt liberi să ofere timpul de retransmisie destinat publicităţii sau teleshoppingului, în vederea plasării spoturilor de publicate şi teleshopping, cu respectarea obligatorie a condiţiilor prezentului Cod.

(3) Distribuitorii de servicii au dreptul să plaseze în programele sau emisiunile retransmise propriile spoturi de publicitate şi teleshopping sau să ofere timpul de emisie în cauză terţelor persoane, doar în baza contractului încheiat in acest scop cu titularul dreptului asupra timpului de emisie.
(4) În cazul plasării publicităţii sau teleshopingului în serviciile de programe retransmise de către distribuitorii de servicii, în bază contractului încheiat cu titularul drepturilor asupra timpului de emisie, spoturile publicitare sau teleshoppingul urmează a fi însoţite de semne de identificare certe şi uşor vizibile ale instituţiei a audiovizualului, care efectuează retransmisia. 
(5) În publicitatea şi teleshopping-ul televizat nu se admite: 

a) utilizarea tehnicilor care acţionează asupra subconştientului;

b) utilizarea vocii sau imaginii prezentatorilor de ştiri, prezentatorilor sau comentatorilor din emisiunile dedicate evenimentelor şi problemelor politice actuale.

(6) Publicitatea, inclusiv publicitatea autopromoţională, şi teleshoppingul trebuie să respecte următoarele condiţii:
a) să nu afecteze dezvoltarea fizică, psihică sau morală a minorilor;
b) să nu prejudicieze demnitatea umană;
c) să nu includă nici o formă de discriminare pe motiv de rasă, religie, naţionalitate, sex;
d) să nu aducă ofensă convingerilor religioase sau politice ale telespectatorilor şi radioascultătorilor;
e) să nu stimuleze comportamente dăunătoare sănătăţii sau siguranţei populaţiei;
f) să nu stimuleze comportamente dăunătoare mediului;
g) să nu stimuleze comportamente indecente sau imorale;
h) să nu promoveze, direct sau indirect, practici oculte.

(7) Publicitatea şi teleshoppingul sunt difuzate în conformitate cu Legea cu privire la publicitate. 

(8) Publicitatea şi teleshoppingul care aduc atingere intereselor legale ale consumatorilor sunt interzise.

(9) Orice formă de publicitate sau teleshopping pentru ţigări sau pentru alte produse din tutun este interzisă.

(10) Publicitatea sau teleshoppingul pentru produsele farmaceutice şi tratamentele medicale pentru care este necesară o prescripţie medicală este interzis. Radiodifuzorii prin intermediul cărora se face publicitate produselor farmaceutice şi tratamentelor medicale ce nu necesită prescripţie medicală vor include în mesajul publicitar recomandarea de a se adresa medicului sau farmacistului în cazul manifestării reacţiilor adverse şi vor plasa pe ecran pentru 5 secunde sau pe tot parcursul clipului publicitar numărul licenţei de comercializare eliberate de către organul de stat abilitat. 
(11) Publicitatea şi teleshopping-ul pentru băuturi alcoolice trebuie să respecte următoarele condiţii:
a) să nu fie adresate minorilor sau să nu prezinte minori consumând băuturi alcoolice;
b) să nu stabilească o legătură între consumul de alcool şi îmbunătăţirea calităţilor fizice, psihice sau a abilităţii în conducerea de vehicule;
c) să nu sugereze că prin consumul de alcool se pot obţine performanţe sociale sau sexuale;
d) să nu sugereze că alcoolul are calităţi terapeutice sau că acesta este stimulent, sedativ sau mijloc de rezolvare a problemelor personale;
e) să nu încurajeze consumul exagerat de alcool şi să nu pună într-o lumină negativă consumul moderat de alcool.

(12) Publicitatea şi teleshopping-ul televizat nu trebuie să provoace nici o daună morală, fizică sau intelectuală minorilor şi, în special:
a) să nu instige în mod direct minorii să cumpere un produs sau serviciu, prin exploatarea lipsei de experienţă sau a credulităţii acestora;
b) să nu încurajeze în mod direct minorii să îşi convingă părinţii sau pe alte persoane să cumpere bunurile sau serviciile care fac obiectul publicităţii;
c) să nu exploateze încrederea specială pe care minorii o au în părinţi, profesori sau alte persoane;
d) să nu prezinte în mod nejustificat minori în situaţii periculoase.
(13) Teleshoppingul trebuie să respecte condiţiile menţionate la alineatele (1) – (9) şi să nu incite minorii să încheie contracte pentru vânzarea sau închirierea de bunuri ori servicii.

(14) Publicitatea mascată şi teleshoppingul mascat sunt interzise.

Articolul 20. Cerinţele fată de programele sponsorizate

(1) Programele sponsorizate trebuie să îndeplinească următoarele condiţii:

a) conţinutul şi intercalarea acestora în serviciul de programe nu trebuie, în nici o circumstanţă, să fie influenţate de sponsor, astfel încât să nu fie afectate independenţa editorială şi responsabilitatea radiodifuzorului în raport cu programele respective;
b) denumirea sau marca sponsorului trebuie să fie distinct evidenţiată ca atare pe parcursul programelor respective;
c) să nu încurajeze achiziţionarea sau închirierea produselor ori a serviciilor sponsorului sau ale unui terţ, în particular prin referiri promoţionale speciale la aceste produse ori servicii decât prin intermediul clipurilor publicitare.

(2) Nici un program nu poate fi sponsorizat de către persoane fizice sau juridice a căror activitate principală este fabricarea sau comercializarea ţigărilor ori a altor produse din tutun.

(3) Sponsorizarea programelor de către persoane ale căror activităţi includ fabricarea ori comercializarea produselor medicale sau a tratamentelor medicale se poate face numai prin promovarea numelui sau a imaginii persoanei respective.

(4) Programele de ştiri şi emisiunile informative pe teme politice nu pot fi sponsorizate.


Articolul 21. Condiţiile de difuzare a spoturilor publicitare sau de teleshopping 

(1) Publicitatea şi teleshoppingul se difuzează grupat, fiind uşor de identificat prin marcaje corespunzătoare şi fiind separate de alte părţi ale serviciului de programe prin semnale optice şi acustice.

(2) Radiodifuzorii şi distribuitorii de servicii vor plasa obligatoriu in cadrul grupajului prevăzut în alineatul (1) logotipul propriu, astfel desemnînd persoana juridica responsabila de difuzare a publicităţii.
(3) Spoturile publicitare, autopromoţionale şi de teleshopping se inserează numai între programe sau între părţile de emisiuni.

(4) În cazul în care într-o emisiune televizată lipsesc părţile autonome, atunci ea poate fi întreruptă pentru plasarea spoturilor de publicitate şi teleshopping, dacă aceasta nu prejudiciază integritatea emisiunii şi interesele deţinătorului de drepturi la emisiune, şi între fiecare întrerupere a emisiunii trebuie să fie nu mai puţin de douăzeci de minute.

(5) În cadrul programelor alcătuite din părţi autonome sau în cadrul difuzării unor competiţii sportive ori a altor evenimente sau emisiuni structurate similar, care conţin pauze, spoturile de publicitate şi teleshopping pot fi introduse doar între părţi sau în pauze.

(6) Filmele artistice şi televizate (cu excepţia serialelor, filmelor documentare şi emisiunilor de divertisment) cu durata mai mare de 45 de minute pot fi întrerupte pentru spoturile de publicitate o dată la fiecare 45 de minute. În continuare se permite întreruperea filmelor dacă durata acestora constituie nu mai puţin de 110 de minute.

(7) Publicitatea sau teleshopping-ul nu se plasează într-un program imediat pînă la sau după difuzarea serviciului divin şi orice difuzare a serviciului divin nu poate fi întreruptă pentru publicitate sau teleshopping;

(8) Dacă un program de televiziune, altul decât cele menţionate la alin. (3), este întrerupt de spoturi de publicitate, trebuie să existe un interval de minimum 20 de minute între două pauze publicitare succesive în interiorul programului respectiv.

(9) Emisiunile de actualităţi, pentru copii, cele politice şi filmele documentare nu se întrerup de spoturi de publicitate şi teleshopping, dacă durata acestor emisiuni este de până la 30 de minute.

Articolul 22. Volumul de publicitate şi teleshopping 

(1) Timpul de difuzare dedicat publicităţii nu poate depăşi 15% din timpul de difuzare a serviciului de programe, iar împreună cu spoturile de teleshopping nu poate depăşi 20% din timpul zilnic de difuzare a serviciului de programe.

 (2) Radiodifuzorii care retransmit vor acoperi publicitatea retranslata din alt stat – tara de origine a canalului retransmis.

(3) Volumul spoturilor de publicitate nu poate depăşi douăsprezece minute pe oră. 

(4) Emisiunea de teleshopping durează fără întrerupere nu mai puţin de 15 minute. Numărul maxim de emisiuni de teleshopping pe zi poate fi opt şi durata lor totală nu depăşeşte trei ore. 

(5) Publicitatea nu include:

a) anunţurile de prezentare a propriilor sale programe de către radiodifuzor şi a produselor auxiliare ce reies din acestea; 

b) anunţurile difuzate în mod gratuit în interesul public;

c) apelurile la acţiuni de caritate;

d) spoturi în susţinerea campaniilor naţionale de comunicare ce promovează mesaje sociale;

(6) Furnizorii de publicitate şi teleshopping nu au dreptul să influenţeze conţinutul emisiunilor sau elaborarea serviciului de programe. 
CAPITOLUL IV

LICENŢE 

Secţiunea1. Licenţa de emisie

Articolul 23. Eliberarea licenţei de emisie

(1) Licenţele de emisie pentru difuzarea serviciilor de programe pe cale radioelectrică terestră se eliberează de către Consiliul Coordonator al Audiovizualului în baza unui concurs. 

(2) Licenţele de emisie pentru difuzarea serviciilor de programe prin orice alte mijloace de telecomunicaţii decât cele radioelectrice terestre se eliberează în baza deciziei Consiliului Coordonator al Audiovizualului fără concurs.

(3) Procedura şi condiţiile de eliberare şi modificare a licenţei de emisie se stabilesc prin decizia Consiliului Coordonator al Audiovizualului.

(4) La concursul pentru obţinerea licenţei de emisie pot participa numai persoanele fizice cu capacitate deplină de exerciţiu, cetăţeni ai Republicii Moldova şi persoanele juridice, care întrunesc condiţiile radiodifuzorilor aflaţi sub jurisdicţia Republicii Moldova.

(5) Pentru transmisiunea serviciilor de programe radio licenţa de emisie se acordă pentru o perioadă de 7 ani, pentru transmisiunea serviciilor de programe televizate - pentru 5 ani , iar pentru transmisiunea serviciilor de programe radio sau TV prin cablu licenţa de emisie se acordă pentru 6 ani.

(6) În conformitate cu Strategia de acoperire naţională, Consiliul Coordonator al Audiovizualului decide şi publică în Monitorul Oficial al Republicii Moldova, pe pagina web a Consiliului şi în alte mijloace de informare în masă din Republica Moldova, inclusiv locale, anunţul cu privire la concursul pentru frecvenţele disponibile. Anunţul va cuprinde următoarele:

· condiţiile şi termenul limită pentru prezentarea solicitărilor;

· tipul mijlocului de informare în masă (radio, televiziune etc.);

· cerinţele faţă de serviciul de programe;

· parametrii tehnici ai frecvenţei, capacitatea maximă a emiţătorului, cuprinderea teritorială;

· termenul de valabilitate a licenţei de emisie;

· mărimea taxei de stat pentru licenţa de emisie; 

· solicitarea tip care va prevedea cel puţin următorii indici obligatorii: organigrama şi capitalul instituţiei pretendente, datele de identificare a proprietarului, conţinutul şi durata programelor propuse, orientarea programului, auditoriul consumator de programe, sursele de finanţare a serviciilor de programe, copiile contractelor de procurare a tehnicii necesare sau de arendă a acestora, alte date care ar confirma potenţialul tehnic al solicitantului.

(7) Pe parcursul termenului prevăzut pentru depunerea ofertelor, Consiliul Coordonator al Audiovizualului va da publicităţii concepţia serviciilor de programe propuse şi informaţiile despre participanţii la concurs.

(8) Consiliul Coordonator al Audiovizualului va fixa data desfăşurării concursului nu mai târziu decât peste 20 de zile de la expirarea termenului de depunere a ofertelor.

(9) În urma examinării obiective şi imparţiale, sub toate aspectele, a concepţiilor de programe oferite de către pretendenţi, învingător al concursului este nominalizat cel al cărui serviciu de programe şi eventualul potenţial tehnic corespunde în mai mare măsură necesităţilor societăţii şi condiţiilor de eliberare a licenţei. Se va da prioritate radiodifuzorilor care solicită licenţa de emisie pentru transmisiunea serviciilor de programe proprii sau a producţiei proprii şi autohtone.

(10) În privinţa rezultatelor concursului Consiliul Coordonator al Audiovizualului emite o decizie pe care o publică în Monitorul Oficial al Republicii Moldova în termen de 15 zile de la data adoptării, fiind susceptibilă atacului în instanţa de judecată.

(11) Licenţa de emisie pentru radiodifuzorul public se eliberează fără concurs şi pe termen nelimitat.
Articolul 24. Prelungirea licenţei de emisie 

(1) La solicitare, licenţa de emisie i se prelungeşte de drept radiodifuzorului care a activat în conformitate cu prevederile prezentului Cod şi a respectat condiţiile prevăzute în licenţa de emisie pe parcursul termenului de validitate a acesteia.

(2) Radiodifuzorilor prevăzuţi în alin.(1), licenţa de emisie li se prelungeşte pe termenul indicat în articolul 22, alineatul (5).

Articolul 25. Indicii licenţei de emisie

Licenţa de emisie cuprinde: 
a) numărul licenţei; 
b) datele de identificare a titularului acesteia; 
c) tipul serviciului de programe; 
d) denumirea si elementele de identificare ale serviciului de programe; 
e) formatul de principiu al serviciului de programe si structura programelor; 
f) zona de difuzare; 
g) perioada de valabilitate; 
h) taxele si tarifele care trebuie achitate; 
i) mijlocul de telecomunicaţii folosit pentru difuzare si detonatorul acestuia; 
j) frecventa sau frecventele asignate, după caz.

Articolul 26. Cesiunea licenţei de emisie

(1) Licenţa de emisie poate fi cesionată altui radiodifuzor doar cu acordul Consiliului Coordonator al Audiovizualului şi cu condiţia că noul titular îşi asumă toate obligaţiile care decurg din licenţă.

(2) Consiliul adoptă decizia cu privire la cesiunea licenţei de emisie în termen de 15 zile de la data adresării solicitării. 

Articolul 27. Revocarea licenţei de emisie

(1) Consiliul Coordonator al Audiovizualului revocă licenţa de emisie în cazul în care titularul:

a) nu îndeplineşte sistematic condiţiile specificate în licenţă;

b) încalcă exigenţele prezentului Cod în activitatea sa;

c) a prezentat informaţii false pentru a obţine licenţa;

d) nu începe difuzarea serviciului de programe termen de cel mult 6 luni de la data eliberării licenţei de emisie;

e) încetează difuzarea serviciului de programe pentru care i s-a acordat licenţa de emisie mai mult de 45 de zile pe motive de natură tehnică, şi mai mult de 72 de ore, pe orice alte motive;

f)ca urmare a încălcării normelor privind regimul proprietăţii în audiovizual;
g)ca urmare a retragerii licenţei tehnice;
h)la cererea titularului.
(2) Instanţa de judecată poate anula licenţa de emisie dacă concursul pentru eliberarea licenţei s-a desfăşurat cu încălcarea prevederilor prezentului Cod. 

Secţiunea II. Autorizaţia de retransmisie

Articolul 28. Eliberarea autorizaţiei de retransmisie

(1) Orice persoană fizică sau juridică, radiodifuzor şi/sau distribuitor de servicii rezident al Republicii Moldova, interesată în retransmisia serviciilor de programe ale altor producători, poate cere Consiliului eliberarea unei autorizaţii de retransmisie pentru un anumit serviciu de programe.

(2) Retransmisia de servicii de programe se va face numai în baza autorizaţiei de retransmisie eliberată de Consiliul Coordonator al Audiovizualului şi acordul producătorului serviciilor de programe preconizate pentru retransmisie.

(3) Pentru obţinerea autorizaţiei de retransmisie solicitanţii au obligaţia de a comunica Consiliului Coordonator al Audiovizualului structura ofertei serviciilor de programe retransmise.

(4) Procedura de eliberare, modificare şi de retragere a autorizaţiei de retransmisie se stabileşte printr-o decizie a Consiliului Coordonator al Audiovizualului.

(5) Consiliul retrage autorizaţia de retransmisie în cazul în care un radiodifuzor şi/sau distribuitor de servicii retransmite un serviciu de programe fără deţinerea drepturilor de retransmisie sau la cererea titularului.

(6) Pentru obţinerea autorizaţiei de retransmisie a serviciilor de programe se înaintează de către solicitant o cerere adresată Consiliului Coordonator al Audiovizualului care conţine numele, prenumele, cetăţenia (în cazul persoanelor juridice – denumirea firmei) şi adresa solicitantului, precum şi informaţii privitoare la faptul dacă acesta participă în alte mijloace de informare în masă în calitate de fondator (acţionar).

(7) La cererea pentru obţinerea autorizaţiei de retransmisie se anexează de către solicitant:


a) conceptul general al serviciului de programe solicitate a fi retransmise;


b) dovada achitării taxei de stat.

Articolul 29. Condiţiile retransmisiei serviciilor de programe
(1)  în cazul retransmisiei unui serviciu de programe sau a unei părţi din acesta, trebuie să se păstreze semnul de identificare al producătorului programului cu specificarea semnelor de identificare a persoanei care retransmite.
(2)  Radiodifuzorul aflat sub jurisdicţia Republicii Moldova, care au obţinut dreptul de retransmisie a unui serviciu de programe care nu ţine de jurisdicţia statelor membre ale Uniunii Europene sau statelor membre ale Convenţiei europene privind televiziunea transfrontalieră este responsabil pentru corespunderea conţinutului programului retransmis cerinţelor prezentului Cod.
(3)  Titularii autorizaţiei de retransmisie au obligaţia de a notifica în prealabil Consiliului Coordonator al Audiovizualului orice modificare în structura ofertei de servicii de programe retransmise.
(4)  În localităţile în care reprezentanţii unei naţionalităţi sau etnii reprezintă o pondere mai mare de 20% distribuitorii de servicii, titulari ai autorizaţiei de retransmisie, vor asigura şi retransmisia serviciilor de programe în limba minorităţii respective.
(5)  Distribuitorii care retransmit servicii de programe prin reţele de telecomunicaţii vor include cu titlu gratuit în ofertele lor serviciile de programe ale difuzorilor public.
Articolul 30. Libera retransmisie

(1) Retransmisia oricărui serviciu de programe, difuzat legal de către radiodifuzorii aflaţi sub jurisdicţia Republicii Moldova sau sub jurisdicţia unui stat cu care Republica Moldova a încheiat un acord internaţional de liberă retransmisie în domeniul audiovizualului este liberă în condiţiile legii şi nu necesită nici o licenţă prealabilă.

(2) Retransmisia pe teritoriul Republicii Moldova a serviciilor de programe difuzate de către radiodifuzorii aflaţi sub jurisdicţia statelor membre ale Uniunii Europene şi recepţionate pe teritoriul acestor state, nu necesită nici o autorizare prealabilă.

(3) Consiliul Coordonator al Audiovizualului poate restrânge temporar dreptul de liberă retransmisie a unui anumit serviciu de programe provenind din statele membre ale Uniunii Europene, dacă sunt îndeplinite cumulativ următoarele condiţii:
a) serviciul de programe încalcă explicit, semnificativ şi grav prevederile capitolelor II şi III.

b) pe parcursul ultimelor 12 luni radiodifuzorul a mai încălcat de cel puţin două ori prevederile capitolelor II şi III.

Secţiunea II. Licenţa tehnică

Articolul 31. Eliberarea licenţei tehnice

(1) Licenţa tehnică este eliberată titularului licenţei de emisie de către Agenţia Naţională de Reglementare în Telecomunicaţii şi Informatică, în termen de 5 zile după data solicitării acesteia.

(2) Titularul licenţei de emisie va solicita licenţa tehnică nu mai târziu decât în termen de 3 luni din momentul obţinerii licenţei de emisie.

(3) Procedura, condiţiile de eliberare şi modificare a licenţei tehnice, taxele pentru eliberarea licenţei tehnice, tarifele pentru utilizarea frecvenţelor se stabilesc de Agenţia Naţională de Reglementare în Telecomunicaţii si Informatică.

(4) Licenţa tehnică este valabilă pe durata validităţii licenţei de emisie.

(5) Dispoziţiile prezentului articol nu li se aplică radiodifuzorilor publici, fiind scutiţi de plata tarifelor pentru utilizarea frecvenţelor.


Articolul 32. Supravegherea parametrilor tehnici







Monitorizarea respectării parametrilor prevăzuţi în licenţa tehnică pe parcursul perioadei de valabilitate a licenţei, se realizează, direct sau prin intermediul unei alte persoane juridice de drept public sau privat, de Agenţia Naţională de Reglementare în Telecomunicaţii şi Informatică, în baza unei proceduri stabilite de aceasta.

Articolul 33. Modificarea licenţei tehnice

Pe motive tehnice sau din cauza operării schimbărilor în Planul Naţional de alocare a frecvenţelor, Agenţia Naţională de Reglementare în Telecomunicaţii şi Informatică poate modifica frecvenţa şi datele tehnice prevăzute în licenţa tehnică, fără întreruperea serviciului de programe a titularului de licenţă şi cu asigurarea unei recepţii de calitate echivalentă.

Articolul 34. Retragerea licenţei tehnice

Licenţa tehnică se retrage de Agenţia Naţională de Reglementare în Telecomunicaţii şi Informatică în următoarele situaţii:
a) pentru încălcarea obligaţiilor prevăzute în licenţa tehnică;
b) ca urmare a retragerii licenţei de emisie;
e) la cererea titularului;
f) încetează să mai emită pentru mai mult de 45 de zile, pentru motive de natură tehnică şi mai mult de 96 de ore, din orice alte motive.

Secţiunea III. Strategia de acoperire teritorială cu servicii de programe şi Planul Naţional al frecvenţelor radioelectrice. 

Articolul 35. Elaborarea Strategiei de acoperire teritorială cu servicii de programe

(1) Consiliul Coordonator al Audiovizualului elaborează Strategia de acoperire a teritoriului Republicii Moldova cu servicii de programe audiovizuale, nominalizează regiunile şi localităţile acoperite de acestea în conformitate cu principiile de dezvoltare a audiovizualului în Republica Moldova şi o înaintează Agenţiei Naţionale de Reglementare în Telecomunicaţii si Informatică.

(2) În scopul garantării interesului public Consiliul Coordonator al Audiovizualului revizuieşte anual strategia de acoperire a teritoriului naţional cu servicii de programe audiovizuale şi o înaintează Agenţiei Naţionale de Reglementare în Telecomunicaţii si Informatică.

(3) La elaborarea Strategiei de acoperire teritorială cu servicii de programe Consiliul Coordonator al Audiovizualului va ţine cont de Planul Naţional de repartizare a frecvenţelor radioelectrice.

Articolul 36. Planul Naţional al frecventelor radioelectrice

(1) Agenţia Naţională de Reglementare în Telecomunicaţii şi Informatică elaborează Planul Naţional de repartizare a frecventelor radioelectrice terestre, denumit în continuare Plan, în conformitate cu politica de stat promovată în acest domeniu de către Comisia de Stat pentru frecvenţe radio.

(2) Prin Plan se face stabilirea frecvenţelor destinate difuzării serviciilor de programe.

(3) Planul este elaborat cu respectarea tratatelor şi a acordurilor internaţionale la care Republica Moldova este parte.

(4) Planul va cuprinde toate frecvenţele, precum şi datele tehnice asociate, pentru difuzarea serviciilor de programe destinate publicului, cu precizarea caracterului local, regional sau naţional al acestora.

(5) Prin Plan sunt disponibile cel puţin 6 frecvenţe naţionale de radiodifuziune sonoră şi 5 frecvenţe naţionale de radiodifuziune televizată.

(6) Planul se publică în Monitorul Oficial al Republicii Moldova, în termen de 15 zile de la aprobare.

CAPITOLUL V

CONTROL SI SANCTIUNI

Articolul 37. Exercitarea activităţii de supraveghere şi control

(1) Consiliul Coordonator al Audiovizualului supraveghează aplicarea şi respectarea prevederilor prezentului Cod.
(2) În exercitarea atribuţiilor de supraveghere Consiliul Coordonator al Audiovizualului poate solicita radiodifuzorilor sau distribuitorilor de servicii informaţiile necesare, precizând temeiul legal şi scopul solicitării, şi poate stabili termenul în care aceste informaţii să fie furnizate.

(3) Exercitarea activităţii de control se realizează astfel:
a) din oficiu;
b) la cererea unei autorităţi publice;
c) ca urmare a plângerii depuse de o persoană fizică sau juridică afectată în mod direct prin încălcarea prevederilor legale.

(4) Radiodifuzorii sunt obligaţi să înştiinţeze în scris Consiliul Coordonator al Audiovizualului despre începutul emisiei în condiţiile articolului 26, alineat (3), cu cel puţin 72 de ore înainte de începutul emisiei.

(5) Consiliul Coordonator al Audiovizualului va investiga cererile şi plângerile depuse în termen de 15 zile din data sesizării, iar rezultatele controlului şi eventual decizia de aplicare a sancţiunii vor fi publicate. 

Articolul 38. Sancţiuni

(1) Pentru încălcarea normelor legale de către radiodifuzori se aplică una din următoarele sancţiuni:

-somaţie de intrare în legalitate;

-amenda;

-revocarea licenţei de emisie

(2)Pentru încălcarea prezentului Cod, radiodifuzorii se sancţionează în conformitate cu legislaţia în vigoare

(3)Sancţiunile prevăzute la alineatul (1) nu se aplică succesiv, ci în funcţie de gravitatea contravenţiei.

(4)În privinţa încălcării comise Consiliul Coordonator al Audiovizualului poate pregăti un raport despre contravenţia administrativă, poate adopta o decizie cu privire la contravenţia administrativă, poate aplica o sancţiune administrativă sau poate transmite materialele organelor de drept pentru intentarea unei cauze penale.

(5). Licenţa de emisie se revocă în condiţiile prevăzute în articolul 27. 

(6)În perioada de reabilitare prevăzută în somaţie Consiliul Coordonator al Audiovizualului va contribui plenar la intrarea radiodifuzorului vizat în legalitate. 

PARTEA A DOUA

CAPITOLUL VI

CONSILIUL COORDONATOR AL AUDIOVIZUALULUI

Articolul 39. Statutul Consiliului Coordonator al Audiovizualului

(1) Consiliul Coordonator al Audiovizualului, în continuare Consiliu, este autoritate publică autonomă sub control parlamentar.

(2) Consiliul este reprezentantul şi garantul interesului public în domeniul comunicării audiovizuale, exercitând şi atribuţia de observator al activităţii radiodifuzorului public, inclusiv a radiodifuzorilor privaţi, este autoritatea responsabilă pentru implementarea şi respectarea prevederilor prezentului Cod, a convenţiilor, tratatelor şi acordurilor interstatale în domeniul audiovizual la care Republica Moldova este parte.

(3) Consiliul are statut de persoană juridică de drept public cu toate atributele acesteia.

(4) Consiliul este consultat în procesul de definire a poziţiei Republicii Moldova şi poate participa, prin reprezentanţi, la negocierile internaţionale cu privire la domeniul audiovizual.

Articolul 40. Atribuţiile Consiliului 
(1) Consiliul în activitatea sa exercită următoarele atribuţii:

a) supraveghează respectarea modului in care radiodifuzorul public şi radiodifuzorii privaţi îşi îndeplinesc obligaţiile asumate în serviciul de programe si în licenţa de emisie, în condiţiile şi cu respectarea prevederilor legale;











b) supraveghează corectitudinea conţinutului programelor oferite de radiodifuzori, numai după comunicarea publică a acestor programe;










c) stabileşte procedura de utilizare a radiodifuzorilor privaţi şi a celui public pentru campaniile electorale pentru alegerile în Parlamentul Republicii Moldova şi organele administraţiei publice locale;











d) monitorizează conţinutul serviciilor de programe oferite de radiodifuzori şi oferta de servicii de programe asigurate de distribuitorii de servicii, periodic şi ori de câte ori Consiliul consideră că este necesar sau este sesizat cu privire la nerespectarea de către un radiodifuzor sau distribuitor de servicii a prevederilor legale, a normelor de reglementare în domeniu sau a obligaţiilor înscrise în licenţa de emisie;


e)  aprobă statutul radiodifuzorului public şi modificările la acesta;


f) desemnează în funcţie preşedintele Companiei “Teleradio-Moldova”şi directorii TV şi Radiodifuziunii publice, respectiv hotărăşte revocarea lor din funcţie până la expirarea mandatului; 




g) monitorizează implementarea bugetului radiodifuzorului public;












h) înaintează solicitări pentru obţinerea garanţiei de stat în vederea obţinerii creditelor în beneficiul radiodifuzorului public;






i) aprobă regulile de audit intern ale radiodifuzorului public;

j) la propunerea Comitetului director, decide referitor la instituirea, reorganizarea sau încetarea activităţilor unităţilor structurale ale radiodifuzorului public;






k)  stabileşte condiţiile, criteriile şi procedura pentru acordarea licenţelor de emisie;




l) stabileşte procedura de acordare a autorizaţiei de retransmisie;







m) eliberează licenţe de emisie şi autorizaţii de retransmisie a serviciilor de programe;




n) emite decizii cu caracter de norme de reglementare în vederea realizării atribuţiilor sale prevăzute expres în prezentul. 

(2) Instrucţiunile şi recomandările emise de Consiliu se fac publice;
(3) În exercitarea atribuţiilor sale Consiliul adoptă decizii obligatorii, care intră în vigoare din momentul publicării în Monitorul Oficial al Republicii Moldova;
(4) Toate Deciziile Consiliului sânt motivate. Deciziile, inclusiv motivarea, se publică în Monitorul Oficial al Republicii Moldova. 

(5) Deciziile Consiliu pot fi contestate în instanţa de contencios administrativ de către orice persoană care se consideră prejudiciată de acestea.
Articolul 41. Obligaţiile Consiliului

(1) În calitatea sa de garant al apărării interesului public în domeniul comunicării audiovizuale pe principii democratice şi a drepturilor consumatorului de programe, Consiliul este obligat să asigure:














a) respectarea exprimării pluraliste de idei şi de opinii în cadrul programelor transmise de radiodifuzorii aflaţi sub jurisdicţia Republicii Moldova;








b) pluralismul surselor de informare a publicului;









c) încurajarea liberei concurenţe;











d) un raport echilibrat între serviciile de programe oferite de radiodifuzorii naţionali şi cele oferite de radiodifuzorii locali şi regionali;










e) protejarea demnităţii umane şi protejarea minorilor;








f) protejarea spaţiului informaţional, patrimoniului lingvistic şi cultural-naţional, inclusiv a culturii şi limbilor minorităţilor naţionale;

g) transparenţa mijloacelor de informare în masă din sectorul audiovizual;





h) transparenţa activităţii proprii.

Articolul 42. Componenţa Consiliului

(1) Consiliul este compus din 9 membri, desemnaţi de către Parlamentul Republicii Moldova.

(2) Candidaţii la funcţia de membru al Consiliului sunt propuşi de către Comisia parlamentară de profil
, ţinând cont de numărul de mandate deţinute în Parlament de către fracţiunile legal constituite. 

(3) Candidaţii la funcţiile de membru al Consiliului sunt confirmaţi de către Parlament cu votul a cel puţin doua treimi din numărul total al deputaţilor.









(4) Poate fi candidat la funcţia de membru al Consiliului persoana care întruneşte cel puţin următoarele condiţii: 

a) are studii superioare, preferenţial licenţiat în domeniul mijloacelor de informare în masă şi/sau în drept;

b) a împlinit vârsta de 25 de ani şi nu a atins vârsta legală de pensionare;

c) cunoaşte limba de stat a Republicii Moldova.








Articolul 43. Membrii Consiliului




(1) Membrii Consiliului sunt garanţi ai interesului public şi nu reprezintă autoritatea care i-a propus.














(2) Durata mandatului membrilor Consiliului este de 5 ani.

(3) Pe durata mandatului membrii Consiliului sunt inamovibili, cu excepţia perioadei de timp rezervată prin prezentul Cod pentru renunţarea la incompatibililităţile specificate de prezentul Cod;





(4) O persoană poate deţine doar două mandate consecutive de membru al Consiliului.





(5) Vacanţa funcţiei de membru al Consiliului poate interveni în următoarele cazuri:

- demisie;

- expirare a termenului deţinerii funcţiei;

- condamnare prin hotărâre definitivă a instanţei judecătoreşti;

- pierdere a cetăţeniei Republicii Moldova;

- din motive de sănătate;

- la atingerea vârstei de 65 de ani.










(6) Membrii Consiliului au calitatea de funcţionar public.




Articolul 44. Incompatibilităţi cu funcţia de membru al Consiliului 



(1) Calitatea de membru al Consiliului este incompatibilă cu funcţiile publice sau private, cu excepţia celor ştiinţifice şi didactice.

(2) În timpul exercitării mandatului membrii Consiliului nu pot face parte din partide sau din alte structuri politice.












(3) Membrii Consiliului precum şi rudele lor de neam sau prin căsătorie nu au dreptul să deţină acţiuni sau părţi sociale, direct sau indirect, la societăţi comerciale cu activităţi în domenii în care ei s-ar afla în conflict de interese cu calitatea de membru al Consiliului.














(4) Membrii Consiliului care, în momentul numirii, se află în una dintre situaţiile prevăzute la alineatele (1)-(2) au la dispoziţie un termen de cel mult 30 de zile pentru renunţarea la calitatea sau la acţiunile respective, perioadă în care nu au drept de vot în cadrul Consiliului.





(5) În cazul nerespectării prevederilor prezentului articol persoana în cauză este demisă de drept, locul său devenind vacant.






Articolul 45. Preşedintele Consiliului 
 (1) Consiliul este condus de un preşedinte, asimilat funcţiei de viceministru, ales din rândul membrilor Consiliului de către Consiliu prin vot deschis, cu majoritatea simplă din numărul total de voturi ale membrilor Consiliului.

(2) Preşedintele Consiliului poartă responsabilitate pentru activitatea Consiliului şi exercitarea de către acesta a funcţiilor care i-au fost atribuit.

(3) Preşedintele Consiliului sau un membru abilitat al Consiliului:

a) reprezintă Consiliul în ţară şi peste hotare în relaţiile cu autorităţile publice şi cu persoanele fizice şi juridice;

b) reprezintă Republica Moldova în organizaţiile internaţionale în problemele ce ţin de mijloacele de informare electronice;

c) poate participa la şedinţele Comitetului director al radiodifuzorului public.

(4) Preşedintele Consiliului:

a) prezidează şedinţele Consiliului;

b) gestionează mijloacele financiare ale Consiliului;

c) angajează şi concediază funcţionarii Consiliului;

d) încheie contracte cu persoane fizice şi juridice, în scopul asigurării activităţii Consiliului. 

(5) În absenţa preşedintelui conducerea Consiliului este asigurată de vicepreşedinte.

(6) Vicepreşedintele este ales prin vot deschis, de către Consiliu, cu majoritatea a voturilor membrilor săi.

(7) În cazul vacanţei funcţiei de preşedinte sau de vicepreşedinte, se procedează la alegere, în condiţiile alineatelor (1) şi (3), a unui preşedinte, respectiv vicepreşedinte.

(8) Cu cel puţin trei săptămâni înainte de expirarea mandatului membrilor Consiliului, Preşedintele Consiliului anunţă Preşedintele Parlamentului despre acest fapt, după care Preşedintele Parlamentului anunţă Comisia de profil la prima şedinţă în plen a Parlamentului despre începutul procedurii de constituire a noii componenţe a Consiliului.

(9) Preşedintele Consiliului este ordonator principal de credite.

Articolul 46. Remunerarea membrilor Consiliului 

Membrii Consiliului sunt remuneraţi pe parcursul termenului de validitate cu un salariu şi principalele suplimente, compensaţii speciale şi beneficii conform legislaţiei în vigoare.

Articolul 47. Finanţarea Consiliului 

(1) Consiliul este finanţat din bugetul de stat al Republicii Moldova.













(2) Anual, Consiliul va prezenta Parlamentului proiectul de buget care va estima costul activităţilor desfăşurate de Consiliu pentru exercitarea atribuţiilor şi obligaţiilor sale.

(3) Propunerile înaintate de Consiliu privind bugetul şi organigrama sa vor fi discutate şi aprobate la şedinţa în plen a Parlamentului Republicii Moldova.

(4) Consiliul îşi publică anual raportul cu privire al activitatea financiară în Monitorul Oficial.

Articolul 48. Organizarea si funcţionarea Consiliului 

(1) Consiliul îşi elaborează propriul Statut. Statutul este aprobat ulterior de Parlament.

(2) În îndeplinirea funcţiilor şi a atribuţiilor ce îi revin potrivit prezentului Cod, Consiliul în şedinţe deschise, adoptă decizii cu votul majorităţii membrilor Consiliului.














(3) În vederea exercitării atribuţiilor sale, Consiliul îşi constituie o structură funcţională proprie, inclusiv structuri teritoriale de control şi monitorizare, care sunt prevăzute în Statut.

(4) În vederea corelării Strategiei de acoperire teritorială cu servicii de programe cu Planul Naţional de frecvenţe radioelectrice alocate comunicării audiovizuale şi pentru studierea problemelor legate de utilizarea spectrului radioelectric destinat comunicării audiovizuale, precum şi a celor privind noile dezvoltări tehnologice cu impact asupra comunicării audiovizuale, se instituie o comisie mixtă consultativă, compusă din membri propuşi de Consiliu şi membri propuşi de Ministerul dezvoltării informaţionale.

(5) Comisia mixtă consultativă adoptă propriul regulament de organizare şi funcţionare, care va fi aprobat de conducerile celor două autorităţi.

Articolul 49. Supravegherea si controlul activităţii Consiliului 

(1) Activitatea Consiliului este supravegheată de către Parlament, prin dezbaterea raportului anual.





(2) Raportul anual de activitate a Consiliului se depune în Parlament până la data de 1 februarie.











(3) În situaţia în care Parlamentul respinge raportul anual al Consiliului, acesta este obligat ca în termen de 30 de zile să prezinte un program de măsuri concrete pentru remedierea carenţelor semnalate.










(4) Odată cu prezentarea raportului de activitate a Consiliului, comisia de profil prezintă un aviz care se referă la legalitatea activităţilor Consiliului, precum şi la corectitudinea şi transparenţa operaţiunilor financiare.









(5) În îndeplinirea misiunii sale în interesul public Consiliul are obligaţia de a face publice rapoarte trimestriale privind modul în care îşi exercită atribuţiile.






Capitolul VII

Radiodifuzorul public

Articolul 50. Statutul juridic al radiodifuzorului public

(1) Compania “Teleradio - Moldova”, denumită în continuare Compania, este radiodifuzor public.

(2) Compania uzează de drepturile unei persoane juridice de drept public. 

(3) Statutul Companiei este elaborat de Comitetul director şi se aprobă de Consiliu.

Articolul 51. Atribuţiile Companiei

(1) Compania are următoarele atribuţii:

a) elaborarea, producerea, difuzarea emisiunilor radiofonice şi televizate despre realităţile sociale, politice şi economice interne şi internaţionale pentru a asigura informarea corectă, imparţială, echidistantă a consumatorilor, respectându-se echilibrul politic, libertatea de exprimare, de creaţie şi de convingeri;

b) promovarea valorilor patrimoniului naţional în baza veridicităţii istorice, implementarea politicii lingvistice a instituţiei în conformitate cu prevederile prezentului Cod; 

c) prezentarea publicului a celor mai mari realizări ale culturii, ştiinţei mondiale şi a celei naţionale, promovarea valorile civilizaţiei contemporane în general;

d) militarea pentru cultivarea demnităţii umane, toleranţei, moralei publice, spiritului civic, a valorilor democratice, unităţii naţionale, adevărului, justiţiei, ţinându-se cont de convingerile morale, politice şi religioase ale diferitor grupuri de populaţie; 

e) transmiterea în mod onest, fidel, echidistant a informaţiilor din cadrul programelor de ştiri,

f) asigurarea dreptului la informare a tuturor categoriilor de cetăţeni ai Republicii Moldova, inclusiv şi ale minorităţilor; 
g) respectarea principiilor deontologice ale jurnalistului în corespundere cu standardele profesionale în domeniu;

h) asigurarea înregistrării evenimentelor şi lucrărilor semnificative din punct de vedere al culturii şi istoriei naţionale, şi păstrarea înregistrărilor pentru viitoarele generaţii, precum şi realizarea producţiei proprii în parametrii prevăzuţi de Cod.

(2) Compania are dreptul să înregistreze sau să transmită în direct fără plată şedinţele Parlamentului, Guvernului, dezbateri publice ale autorităţilor publice, mitinguri, demonstraţii, procesiuni, manifestaţii, întruniri de ordin comemorativ, religios, precum şi alte acţiuni cu caracter public indiferent de locul unde acestea se desfăşoară. 


Articolul 52.Cerinţele de principiu faţă serviciile de programe ale Companiei
În conformitate cu prevederile prezentului Cod, emisiunile şi programele Companiei trebuie să faciliteze:

a) prezervarea şi dezvoltarea naţiunii, limbii şi culturii naţionale; 

b) consolidarea statalităţii Republicii Moldova;

c) avansarea reputaţiei internaţionale a Republicii Moldova.

Articolul 53. Independenţa editorială 
(1) Compania este independentă editorial şi activitatea ei este autonomă. Independenţa editorială a Companiei este garantată prin lege. Nu se admit ingerinţe operate de autorităţi publice, precum şi influenţele oricăror partide, organisme comerciale, economice, formaţiuni social-politice, sindicale şi de alt ordin.

(2) Nu constituie ingerinţe aplicarea normelor obligatorii stabilite de Consiliu în sensul actualului Cod.

(3) Comitetele directoare ale Companiei sunt obligate să asigure independenţa editorială în cadrul instituţiei, accesul angajaţilor de specialitate la informaţie, libertatea de creaţie, respectarea drepturilor fundamentale ale omului. 

(4) Cenzura este interzisă.

(5) Constrângerea autoritară (psihică sau fizică), exercitarea presiunii prin intimidare a angajaţilor Companiei pentru ai determina să încalce normele deontologice ale jurnalistului, se pedepsesc conform legii.

Articolul 54. Publicitate, teleshopping şi sponsorizare

Domeniile publicităţii, teleshoppingului şi sponsorizării Companiei sunt reglementate în Capitolul II al prezentului Cod.

Articolul 55. Dreptul de preemţiune la difuzare şi înregistrare

(1) În condiţii egale, Compania are dreptul de preemţiune faţă de alte persoane la încheierea contractelor la difuzarea şi înregistrarea evenimentelor de importanţă majoră şi alte servicii de programe negociate de către Republica Moldova în baza de acorduri şi tratate internaţionale.

(2) Despre refuzul la dreptul de preemţiune Compania informează radiodifuzorii secundari din timp.

Articolul 56. Obiectul de activitate a radiodifuzorului public 

(1) Compania are ca obiect de activitate: 


a) realizarea emisiunilor de radio sau de televiziune în limba de stat a Republicii Moldova, precum şi limbile minorităţilor naţionale sau în alte limbi de circulaţie internaţională cu scop informativ, cultural, educativ si de divertisment, ţinându-se cont de prevederile actualului Cod. 


b) difuzarea emisiunilor prin staţii şi mijloace tehnice aflate în proprietate sau prin închirierea reţelelor de telecomunicaţii audiovizuale, radioelectrice, inclusiv prin satelit, cablu sau alte mijloace tehnice; 


c) realizarea emisiunilor radiofonice, de televiziune, înregistrări pe orice fel de suport, filme artistice, spectacole de televiziune, seriale de televiziune, filme ştiinţifice, documentare, necesare serviciilor de programe proprii şi pentru schimb cu organizaţii similare din ţară şi din străinătate. Acestea pot fi realizate în studiourile proprii sau în colaborare cu alţi parteneri interni sau externi; 

d) organizarea de concerte, festivaluri si spectacole cu public, concursuri, jocuri de inteligenţă sau aleatorii, încheierea de contracte cu artişti şi impresari din ţară sau străini pentru emisiunile, concertele si spectacolele pe care le organizează, plătind onorarii şi efectuând încasări în condiţiile legii; 


e) realizarea de activităţi publicitare prin emisiunile şi publicaţiile proprii, pentru beneficiari din ţară şi din străinătate; 


f) organizarea activităţii de documentare în problemele specifice, editarea şi transmiterea spre difuzare a programelor, materialelor publicitare şi a altor publicaţii legate de activitatea radiofonică şi de televiziune;


g) efectuarea activităţii de cercetare si proiectare, a lucrărilor specifice tehnicii audio şi video, urmărirea rezultatelor cercetării ştiinţifice şi valorificarea acestora în condiţiile legii, promovarea progresului tehnic şi ştiinţific în activitatea instituţiei;

 
h) efectuarea operaţiunilor de comerţ exterior cu producţie audiovizuală şi de plăţi în lei şi în valută în condiţiile legii;

 
i) încheierea la solicitare şi după caz a acordurilor cu organizaţii similare din străinătate în vederea realizării, coproducerii şi difuzării peste hotare a producţiei proprii, schimbului de realizatori de emisiuni si de corespondenţi, oferind posibilitatea unei informări reciproce directe asupra realităţilor din Republica Moldova şi din ţările respective;

 
j) orice alte activităţi stabilite potrivit Codului şi Statutului Companiei. 












(2) Activitatea Companiei se subordonează publicului prin Consiliu.

Articolul 57. Conducerea Companiei

(1) Conducerea Companiei este realizată de Comitetul director, compus din:

· Preşedintele Companiei;

- directorii TV şi Radio, care sunt din oficiu vicepreşedinţii Companiei;

· producătorii executivi ai Radio şi TV;

· doi specialişti în domeniul finanţelor. 

(2) Consiliul desemnează preşedintele şi directorii respectiv cu două treimi din voturi. Desemnarea se poate face doar cu consimţământul în scris al persoanei respective.

(3) În termen de 10 zile după numirea sa în funcţie preşedintele şi directorii aleşi propun spre confirmare Consiliului ceilalţi patru membri ai Comitetului director.

(4) Consiliul va confirma candidaţii la funcţiile de membri ai Comitetului director în termen de 10 zile. 

(5) În cazul în care candidatul propus nu este confirmat de Consiliu, preşedintele şi directorul postului respectiv vor propune un alt candidat conform prevederilor prezentului articol.

(6)Pentru suplinirea funcţiei de preşedinte al Companiei şi funcţiilor de directori ai posturilor de radio şi televiziune, Consiliul va anunţa un concurs. Consiliul va elabora ad-hoc un Regulament de desfăşurare a concursului. 

(7) Despre data desfăşurării concursului şi rigorile stabilite faţă de candidaţi Consiliul va publica un aviz în “Monitorul oficial”.

(8) Concursul va avea loc în termen de treizeci de zile de la data publicării în “Monitorul oficial” a avizului despre desfăşurarea concursului.

(9)Pentru a asigura transparenţa desfăşurării concursului numele candidaţilor, dosarele lor, proiectele lor de intenţie asupra strategiilor de dezvoltare ale radiodifuzorului public, precum şi Regulamentul de desfăşurare a concursului, care va include şi rigorile faţă de candidaţi, vor fi făcute publice.

(10) Termenul de depunere a dosarelor candidaţilor în vederea participării la concurs expiră cu zece zile înainte de data desfăşurării concursului. 

(11) Consiliul încheie contracte de muncă cu preşedintele Companiei şi directorii Radiodifuziunii şi Televiziunii stabilind drepturile, obligaţiile şi mărimea salariilor membrilor, procedura pentru modificarea şi încetarea contractelor şi alte chestiuni ce ţin de serviciu. 

Articolul 58. Exigenţele faţă de membrii Comitetului director 

Preşedintele Companiei şi ceilalţi membri ai Comitetului director trebuie să corespundă următoarelor rigori:

a)să fie profesionişti în domeniile de funcţionare a audiovizualului public, să posede capacităţi manageriale; 

a) să aibă studii superioare;

b)  să fie cetăţeni ai Republicii Moldova cu capacitate juridică activă şi să cunoască limba de stat. 

Articolul 59. Incompatibilităţi funcţiei de preşedinte al Companiei şi de membru al Comitetului director

(1) Funcţia de preşedinte al Companiei, precum şi de membru al Comitetului director este incompatibilă cu:

a) calitatea de membru al unui organ de conducere sau angajat, partener, acţionar, proprietar al unui radiodifuzor privat;

b) calitatea de membru de partid sau membru al altor formaţiuni politice;

c) funcţia de membru al Guvernului Republicii, deputat sau alte funcţii remunerate în afara Companiei;

d) funcţia de membru al Consiliului. 

(2) Funcţia de preşedinte al Companiei şi de membru al Comitetului director este compatibilă cu activitatea în domeniile didactic, ştiinţific, de creaţie în cadrul publicaţiilor de specialitate, cu caracter literar, artistic, ştiinţific sau social, dacă aceasta nu contravine intereselor instituţiei pe care acesta o reprezintă.

Articolul 60. Mandatul preşedintelui şi vicepreşedinţilor Companiei

(1) Mandatul preşedintelui şi vicepreşedinţilor Companiei este valabil timp de cinci ani. 

(2) Mandatul încetează înainte de expirarea termenului acestuia în caz de demisie sau revocarea lui din funcţie de către Consiliu în caz dacă:

a) a fost condamnat prin sentinţa judecătorească definitivă;

b) a decedat; 

c) Consiliul exprimă neîncredere preşedintelui sau membrului Comitetului director (la sesizarea altor membri ai Comitetului Director, a angajaţilor instituţiei sau la autosesizare), cu votul a două-treimi din membrii săi; 
d) i-a fost retrasă cetăţenia Republicii Moldova;

e) s-a modificat temeiul legislativ pentru desemnarea preşedintelui sau a membrului comitetului director sau în temeiul contractului de muncă. 

(3) În cazul încetării mandatului înainte de termen al preşedintelui sau a directorului TV sau Radio, Consiliul anunţă concursul pentru suplinirea funcţiei conform prevederilor articolului 56.

Articolul 61. Organizarea şi funcţionarea conducerii Companiei

(1) Activitatea Companiei este organizată de Comitetul director.

(2) În caz de imposibilitate temporară de exercitare a funcţiei de preşedinte al Companiei atribuţiile sale vor fi exercitate de unul din vicepreşedinţi desemnat prin ordin de preşedintele Companiei.

(3) În cazul în care preşedintele Companiei nu este de acord cu hotărârea Consiliului, el poate adresa Consiliului o cerere motivată de reexaminare a hotărârii. Consiliul, în termen de cel mult 10 zile, este obligat să discute rugămintea preşedintelui Companiei. După adoptarea repetată a hotărârii cu majoritatea voturilor membrilor Consiliului, preşedintele Companiei este obligat să se conformeze.

(4) Preşedintele Companiei de comun acord cu directorii TV şi Radio prezintă Consiliului, odată la şase luni, un studiu general privind activităţile economice şi situaţia economică la Companie şi informează imediat despre orice înrăutăţire a situaţiei economice a Companiei, precum şi despre orice alte schimbări de circumstanţe ce ţin de activităţile economice Companiei.

Articolul 62. Atribuţiile preşedintelui Companiei

(1) Preşedintele Companiei realizează conducerea generală a instituţiei, poartă răspundere pentru formarea serviciilor de programe, precum şi pentru gestionarea eficientă a mijloacelor bugetare alocate.

(2) Preşedintele reprezintă Compania în relaţiile ei cu alte instituţii şi organizaţii din Republica Moldova şi străinătate, semnând în numele Companiei contracte şi acorduri. 

(3) Preşedintele Companiei îşi exercită atribuţiile până la numirea succesorului său.

Articolul 63. Atribuţiile Comitetului director 

(1) Comitetul director aprobă:

a) normativele, instrucţiunile de serviciu pentru exploatarea, siguranţa şi întreţinerea reţelelor proprii de emiţătoare şi relee, a echipamentelor aflate în dotare,

b) norme având ca obiect relaţiile de ordin economic, comercial, tehnic, administrativ, juridic, financiar sau de altă natură, care se stabilesc între diverse structuri ale instituţiei, precum între acestea din urmă şi terţi,

c) angajarea prin încheierea contractelor de muncă, precum şi concedierea angajaţilor, conform legislaţiei în vigoare şi a Statutului Companiei, recrutarea, pregătirea şi perfecţionarea personalului,

d) exercitarea oricăror alte atribuţii care-i revin conform prevederilor Statutului şi nu contravin legislaţiei în vigoare.

(2) Comitetul director emite, cu prezentarea ulterioară spre avizare Consiliului, următoarele:

a) Statutul Companiei,

b) Organigrama posturilor de televiziune şi radio ale Companiei (structura şi statele de personal), 

c) Politicile de dezvoltare, inclusiv proiectul general de reutilare tehnică pentru o perioadă de zece ani şi note explicative privind instituirea, reorganizarea sau încetarea activităţii unităţilor structurale ale postului,

d) Serviciul de programe, 
e) Propuneri de buget, bilanţul contabil anual,

f) Caietul de sarcini.


(3) Comitetul director este competent să decidă asupra tuturor situaţiilor create în domeniul administrării, care nu intră în competenţa Consiliului.

Articolul 63. Caietul de sarcini

(1) Caietul de sarcini constituie baza pentru elaborarea şi aprobarea bugetului anual al Companiei.

(2)  Caietul de sarcini este elaborat de către Comitetele directoare de comun acord cu preşedintele Companiei şi aprobat de Consiliu. 

(3) Caietul de sarcini va include:

a) denumirea radiodifuzorului,

b) lista canalelor de radio şi televiziune ale radiodifuzorului, volumele, zilnic şi total, de emisie al acestora,

c) volumul de emisie pentru emisiuni difuzate în limba de stat şi în limbile minorităţilor naţionale stabilit conform prezentului Cod,

d) volumul de emisie destinat ştirilor,

e) volumul de emisie destinat filmelor artistice şi documentare, spectacolelor produse şi achiziţionate de radiodifuzor,

f) volumul de emisie a producţiei proprii pe parcursul anului,

g) proiecte de schimb de emisiuni cu ţările străine,

h) timpul de emisie afectat emisiunilor destinate ţărilor străine,

i) lista emiţătoarelor utilizate de radiodifuzor (închiriate şi proprii),

j) proiecte de construcţie capitală, reconstrucţie, utilare şi reutilare tehnică,

k) proiecte de edificare şi dezvoltare a structurilor teritoriale şi a reţelelor de corespondenţi conform actelor legislative ale Republicii Moldova, prezentului Cod şi a acordurilor internaţionale,

l) principiile şi necesităţile de salarizare a angajaţilor radiodifuzorului;

m) alte date.













 
Articolul 65. Proprietatea Companiei

 (1) Compania posedă, utilizează şi dispune de proprietatea ei în conformitate cu legislaţia în vigoare şi are dreptul să posede numai astfel de bunuri care sînt necesare pentru exercitarea funcţiilor specificate în statut.

 (2) Compania nu are dreptul:

a) să asigure realizarea obligaţiilor altor persoane prin proprietatea ei sau să acţioneze ca partener al unei companii generale sau ca partener general al unui parteneriat limitat;

b) să asigure realizarea obligaţiilor cu întreaga ei proprietate mobilă sau imobilă, sau cu o parte din aceasta care depăşeşte 50 % din valoarea de bilanţ a întregii proprietăţi mobile sau imobile;

c) să transmită proprietatea ei gratis sau pentru o plată mai mică decât valoarea obişnuită a proprietăţii, sau să acorde sponsorizări sau alte donaţii financiare;

d) să acorde împrumuturi (credite) sau să arendeze în mod comercial bunuri cu obligaţia de a le achiziţiona (leasing financiar);

e) să împrumute (să primească credite) sau să ia bunuri în bază de acord comercial de arendă cu obligaţia de a le achiziţiona (leasing financiar) dacă, în rezultatul unei astfel de tranzacţii, mărimea totală a plăţilor ce ţin de credit şi leasing-ul financiar depăşeşte, în orice an, 10 % din veniturile bugetului din anul încheierii tranzacţiei.

(3) Împrumuturile pentru care Guvernul Republicii Moldova a oferit garanţie de stat nu se includ printre împrumuturile specificate în alineatul 2, litera e) din acest articol. Consiliul prezintă Guvernului Republicii solicitarea de acordare a garanţiei de stat pentru împrumuturi şi Guvernul Republicii decide referitor la iniţiativa legislativă corespunzătoare.

(4) Compania poate, numai cu acordul prealabil al Consiliului, să efectueze tranzacţii care implică:

a) achiziţia sau încetarea unui pachet de acţiuni într-o companie;

b) achiziţia, transmiterea sau încetarea activităţilor unei întreprinderi;

c) ipotecarea sau transmiterea bunurilor imobile sau mobile înregistrate;

e) împrumutul.











(5) Emisiunile concepute şi realizate la Companie îi aparţin cu titlu de proprietate. Condiţiile de păstrare şi arhivare a înregistrărilor audiovizuale şi a documentelor arhivate se vor stabili în statutul Companiei.

Articolul 66. Bugetul Companiei

(1) Activitatea financiară a Companiei se desfăşoară pe baza bugetului propriu.

(2) Darea de seamă privind executarea bugetului va fi prezentată Parlamentului odată cu raportul anual cu avizul Consiliului şi va fi dat publicităţii. 

(3) Compania este finanţată din următoarele surse:

a) subvenţia alocată din bugetul de stat, stabilită de către Parlament în conformitate cu legislaţia în vigoare şi ţinându-se cont de proiectul de buget al Companiei, elaborat de Comitetul director;

b) donaţii şi sponsorizări pentru proiecte speciale;

c)  sume obţinute prin acordarea dreptului la utilizare şi transmitere a proprietăţii, inclusiv emisiuni; 

d) profit obţinut în urma organizării evenimentelor publice în conformitate cu obiectul de activitate a Companiei;

e) alte resurse financiare legitimitatea cărora nu va veni în contradicţie cu prevederile actualului Cod şi legislaţiei în vigoare;

(4) Comitetul director elaborează proiectul bugetului Companiei. 

(5) Bugetul aprobat şi rapoartele privind implementarea lui se fac publice. 

CAPITOLUL VIII


RadiodifuzoriI privaţi

Articolul 67. Crearea şi funcţionarea radiodifuzorilor privaţi

(1) Radiodifuzorii privaţi pot fi constituiţi de persoane fizice şi persoane juridice sau de grupuri de persoane. 

(2) Capitalul statutar al radiodifuzorilor privaţi se formează din contribuţiile persoanelor fizice sau/şi juridice, rezidenţi sau nerezidenţi ai Republicii Moldova, structurilor şi întreprinderilor autorităţilor publice locale.

(3) Investiţiile private în capitalul statutar al radiodifuzorilor privaţi constituie cel puţin 75%.

(4) Radiodifuzorii privaţi îşi desfăşoară activitatea în conformitate cu concepţia generală a serviciului de programe, în al cărui temei Consiliul a eliberat licenţa de emisie şi/sau autorizaţia de retransmisie.

(5) Radiodifuzorii privaţi se autofinanţează din venituri obţinute din activităţi comerciale, din sponsorizări şi prestări servicii.

(6) Radiodifuzorii privaţi sunt obligaţi sa informeze publicul privind denumirea şi sediul administraţiei, numele realizatorului de programe sau de emisiuni, semnalele postului de radio, respectiv simbolul postului de te televiziune.

(7) Radiodifuzorii privaţi titulari ai licenţelor de emisie prezentă anual Consiliului un raport privind realizarea concepţiei serviciului de programe în anul de activitate precedent.

CAPITOLUL IX

DISPOZIŢII FINALE ŞI TRANZITORII

Articolul 68. Intrarea în vigoare a Codului şi abrogarea unor acte

(1) Prezentul cod intră în vigoare la momentul publicării în Monitorul Oficial al Republicii Moldova.

(2)La intrarea în vigoare a prezentului Cod, se abrogă:

· Legea audiovizualului Nr.603/XIII din 03.10.1995;

· Legea cu privire la instituţia publică Compania “Teleradio - Molodva” Nr.1320/XIV din 26.07.2002 Moldova nr.304 din 27.03.97.

Articolul 69. Racordarea la prevederile prezentului Cod

(1) Parlamentul Republicii Molodva, în termen de o lună de la data intrării în vigoare a prezentului Cod, va constitui şi va aproba componenţa Consiliului.

(2) Consiliul în termen de două luni de la data constituirii sale va elabora şi prezenta spre aprobare Parlamentului Republicii Moldova statutul său de funcţionare, proiectul bugetului pentru anul viitor şi organigrama sa.

(3) În termen de o lună după aprobarea actelor prevăzute în aliniatul 2 Consiliul va adopta Strategia de acoperire teritorială cu servicii de programe . 

(4) Agenţia Naţională de Reglementare în Telecomunicaţii şi Informatică în termen de patru luni de la data intrării în vigoare a prezentului Cod va adopta Planul naţional al frecvenţelor radioelectrice.

(5) Licenţele de emisie eliberate pâna la intrarea în vigoare a prezentului Cod îşi păstrează valabilitatea.

(6) Noua componenţă a Consiliului va publica în “Monitorul Oficial” avizul despre desfăşurarea concursului pentru suplinirea funcţiilor de preşedinte al Companiei şi a directorilor TV şi Radio în condiţiile articolului 64 al prezentei legi în termen de cel mult treizeci de zile de la data aprobării de către Parlament a statutului de funcţionare a Consiliului.


Preşedintele Parlamentului

NOTĂ INFORMATIVĂ

Prezentul proiect de lege are ca scop instituirea principiilor democratice de funcţionare a audiovizualului din Republica Moldova, asigurarea apărării drepturilor consumatorilor de programe. Proiectul stabileşte bazele juridice de reglementare a proceselor de concepere, difuzare şi/sau retransmisie prin intermediul mijloacelor de televiziune şi radiodifuziune a serviciilor de programe ale radiodifuzorilor aflaţi sub jurisdicţia Republicii Moldova, a funcţionării radiodifuzorilor public şi privaţi, exercitarea controlului din partea societăţii asupra activităţii instituţiilor audiovizuale.

Starea actuală a audiovizualului reclamă imperios operarea de modificări şi completări la legislaţia care reglementează domeniul. Instituţiile audiovizualului trebuie să fi independente editorial şi să nu prezinte în mod tendenţios informaţiile în programele informative şi nu numai.

Radiodifuzorii şi distribuitorii de servicii, conform prevederilor proiectului, se bucură de libertate editorială şi au, în acelaşi timp, sarcina să asigure informarea corectă şi obiectivă a populaţiei, contribuind astfel la formarea liberă a opiniilor. Noţiunea de „drepturi ale consumatorului de programe” utilizată în prezentul Cod este nouă şi necesară. Pe lângă reglementările Codului, menite să garanteze funcţionarea corectă şi să determine comportamentul onest şi echidistant al radiodifuzorilor, utilizarea noţiunii de „drepturi ale consumatorului de programe” îi oferă fiecărui astfel de consumator dreptul şi posibilitatea efectivă de a se adresa la instanţele abilitate pentru a-şi asigura condiţiile de rigoare pentru formarea liberă a opiniilor. Radiodifuzorii, la rândul lor, în virtutea acestui gen de reglementări vor manifesta mai multă responsabilitate.

Prin reglementările sale, Codul protejează producătorii autohtoni şi patrimoniul informaţional, cultural şi lingvistic cărora li se oferă preemţiune în audiovizualul din Republica Moldova. Autorii au considerat necesar ca undele radioelectrice terestre să fie folosite cu precădere pentru difuzarea serviciilor de programe proprii şi autohtone, astfel stimulând dezvoltarea pieţei audiovizuale.

Dar nu au fost trecute cu vederea nici operele audiovizuale europene. În spiritul aspiraţiilor Republicii Moldova la calitatea de stat membru al UE, operele audiovizuale europene au fost definite în prezentul Cod şi s-a asigurat difuzarea lor către public în proporţie de cel puţin 10% din timpul total de emisie.

Comunicarea audiovizuală este reglementată de un şir de principii prevăzute în capitolul doi. Aceste principii cadrează cu recomandările experţilor europeni în domeniu şi ţin cont de realităţile specifice Republicii Moldova.

Pentru deschiderea şi dezvoltarea pieţei audiovizuale a fost simplificat numărul de autorizări necesare începerii activităţii audiovizuale, a fost redus numărul de instanţe la care trebuie să se adreseze radiodifuzorul. Procedura de concurs prevăzută pentru obţinerea licenţei audiovizuale trebuie să sporească  calitatea serviciilor de programe precum şi prestaţia radiodifuzorilor. 

Consiliului Coordonator al Audiovizualului i s-a acordat un loc aparte în Cod. Această autoritate, conform concepţiei Codului, este unica ce are în sarcină coordonarea domeniului audiovizual şi asigurarea respectării de către radiodifuzori a prevederilor Codului Audiovizual.

O atribuţie importantă a Consiliului Coordonator al Audiovizualului este adoptarea de către acesta, prin decizii, a recomandărilor în vederea îmbunătăţirii domeniului, excluderii posibilelor abuzuri. De respectarea acestora se va ţine cont şi în cazul concursului pentru eliberarea licenţei de emisie.

Principiul de constituire al Consiliului Coordonator al Audiovizualului, conform căruia, candidaţii propuşi de Comisia de profil după consultarea fracţiunilor parlamentare vor fi aprobaţi cu votul a două treimi din deputaţi va exclude actuala situaţie cînd, din cauza legislaţiei imperfecte, partidele sau alianţele aflate la guvernare sunt tentate să intervină abuziv în activitatea mijloacelor de informare în masă audiovizuale, aducând astfel grave prejudicii de imagine domeniului.

Consiliului Coordonator al Audiovizualului îi revine şi atribuţia de a desemna prin concurs transparent preşedintele şi cei doi vicepreşedinţi ai Companiei “Teleradio-Moldova”. Faptul că cei doi vicepreşedinţi - directori ai postului de televiziune şi  respectiv radio - vor fi desemnaţi prin concurs va stimula concurenţa loială dintre cele două posturi şi le va conferi un grad suficient de independenţă editorială şi financiară.   

